Is die eerste jaar van ŉ huwelik regtig die moeilikste? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Is die eerste jaar van ŉ huwelik regtig die moeilikste?
Die eerste jaar van ʼn huwelik word dikwels beskryf as die wittebroodfase maar word ook as een van die moeilikste jare van ʼn huwelik gebrandmerk.
Daar blyk nie regtig konkrete navorsing te wees of dit regtig die geval is nie. In die meeste gevalle word die moontlikheid dat dit een van die slegste jare van die huwelik kan wees, toegeskryf aan die feit dat trou met verskeie uitdagings gepaardgaan, soos aanpassing, verwagtinge, ontnugtering en antiklimaks.
Vir talle paartjies eindig die wittebroodfase na die wittebrood wanneer hulle dalk agterkom dat die getroude lewe nie net maanskyn en rose, geluk, vreugde en passievolle liefde is nie maar eerder dat hy of sy ʼn volwassene is wat sy of haar lewe vir altyd aan ʼn ander volwassene toewy. Die huwelik bring nuwe uitdagings soos geldsake, skoonouers, saambly, skedules, klein irritasies en intimiteit mee.
Paul Friedman, stigter en uitvoerende direkteur van The Marriage Foundation in Kalifornië, meen egter dat as jy dit reg doen en jou verwagtinge gegrond is op wat die huwelik behels, jy in verwondering sal staan oor die liefde en band wat jy kan voel.
Hy meen van die redes hoekom mense na die wittebrood kan besef hulle is ongelukkig, is geen of min huweliksbeplanning, jy het jou wittebrood as ʼn romantiese ontsnapping uit die werklikheid gesien, julle het talle argumente gehad en gedink dit is normaal of jy het karaktertrekke in jou nuwe eggenoot ontdek wat jy nie geweet het bestaan nie.
Rita deMaria, ʼn huweliksberader, en Sari Harrar het ʼn boek met die titel The 7 Stages of Marriage geskryf. Volgens hulle is die sewe fases passie, realisering, rebellie, samewerking, hereniging, ontploffing en voltooiing.
Die fases kan kortliks soos volg saamgevat word:
Passie: Julle verhouding gaan net oor julle en die opwinding en intimiteit wat julle ervaar
Realisering: Wanneer julle mekaar se ware sterk- en swakpunte begin ken
Rebellie: Wanneer elkeen sy eie belange wil laat geld en dit tot ʼn magstryd kan lei
Samewerking: Wanneer een of albei persone in die verhouding besiger is met die kinders, huis, finansies en werk en julle meer soos vennote begin voel as getroudes
Hereniging: Wanneer julle meer tyd het vir julself en mekaar en jul vriendskap en passie vernuwe
Ontploffing: Wanneer daar groot krisisse is rondom loopbane, gesondheid, ouerskap en familie
Voltooiing: Stabiliteit en sekuriteit is teenwoordig en julle geniet mekaar en julle lewe saam
The Marriage Foundation: https://themarriagefoundation.org/unhappy-after-your-honeymoon/
The Marriage Doctor: http://www.marriagedoctor.com/article-7stages-of-marriage.htm